Жэрдэм зиIэхэм ядэIыгъыпхъэщ
Урысей университетхэм Iэмал псори яIэщ стартапым зрагъэужьын папщIэ. Сыт стартапыр зи щIысыр? Инджылызыбзэм къипхмэ, «startup» - езыгъажьэ, пэщIэдзэ жиIэу аращ. 1990 гъэхэм, экономикэр дэхуэхын щыщIидзам къагъэсэбэп хъуащ а Iэмалыр. Стартапыр зы цIыхум къигупсыса Iуэхущ, ахъшэ хэплъхьэу зебгъэужьын хуейуэ. Апхуэдэ коммерческэ проектхэрщ нобэ дунейпсо технологием дылъэщIэзыгъэхьэнури.
«ЕджапIэ нэхъыщхьэхэмрэ студентхэмрэ мы Iуэхум хэтшэмэ, нэхъ жыджэру ипэкIэ дыкIуэтэфынущ», - апхуэдэу жиIащ «Роснано»-м и къэпщытакIуэ гупым хэт Ковалевич Денис, «Архипелаг 2121» проект-егъэджэныгъэ зэIущIэм къыщыщыпсалъэм. Ар иджыблагъэ Великий Новгород щекIуэкIащ.
Абы зэрыжиIамкIэ, иджыпсту къэрал зэмылIэужьыгъуэхэм къыщагупсыс стартапхэм я Iыхьэ плIанэр зейр студентхэмрэ университетхэм щылажьэ профессорхэмрэщ. Урысейм еджапIэ нэхъыщхьэхэм къыхалъхьауэ щыIэ апхуэдэ проектхэр процентищ къудейщ зэрыщыхъур. Денис жиIащ еджапIэхэмрэ студентхэмрэ студент технологие хьэрычэт Iуэхум жыджэру къыхыхьэмэ, къэралым зы илъэсым къриубыдэу къыщыхалъхьэ стартапхэм я бжыгъэр мин бжыгъэкIэ зэрыбэгъуэнур.
Урысей щIалэгъуалэм я зэфIэкIыр зыхуэдизыр кърипщIэфынущ УФ-м и Правительствэмрэ Егъэджэныгъэ нэхъыщхьэмрэ щIэныгъэмкIэ и министерствэмрэ иджыпсту ирагъэжьэну зыпылъ Iуэхум - зыуэ щыт экосистемэм и Iэмалхэм зегъэужьыным.
УФ-м егъэджэныгъэ нэхъыщхьэмрэ щIэныгъэмкIэ и министрым и къуэдзэ Дружининэ Еленэ мы гъэм щегъэжьауэ экосистемэм «Платформа университетского технологического предпринимательства» унэтIыныгъэр зэрыхагъэхьар, абы студентхэм къыщыхалъхьэну жэрдэмхэр къызэрагъэсэбэпынур жеIэ. «А унэтIыныгъэм и къалэн нэхъыщхьэр технологие хьэрычэт Iуэхум студентхэр куэду къыхэтшэнущ, ямыщIэр едгъэщIэнущ, я гупсысэхэм, жэрдэмхэм зыщыдгъэгъуэзэнурэ, ахэр ягъэзэщIэнымкIэ Iэмалхэр къахузэдгъэпэщынущ. Нэхъыщхьэращи, ахъшэкIэ дадэIэпыкъунущ, инвесторхэр едгъэцIыхунущ», - жиIащ Дружининэм. ИкIи дыщIигъуащ иджыпсту адрей къэралхэм елъытауэ ди студент стартапхэр зэрымащIэм нэгъуэщI лъэныкъуэкIи укъыщеплъ зэрыхъунур, ар къытпэщылъ зыужьыныгъэм и пэщIэдзэу зэрыщытыр.
Инновацэ, технологие хьэрычэт Iуэхухэм студентхэр хуабжьу дехьэх, ар къыгуроIуэ къэралми икIи нобэкIэ а Iуэхум пэублэ иIэщ, дяпэкIэ зиужьыну аращ. КъищынэмыщIауэ, министрым и къуэдзэм зэрыжиIамкIэ, илъэс зыбжанэ хъуауэ студент зэчиифIэхэм я жэрдэм-хьэрычэт Iуэхур даIыгъыу «Стартапыр диплом папщIэу» Iуэхур ирагъэкIуэкI, ар Урысейм хэгъэгу 52-м щолажьэ. Иджы зыуэ щыт экосистемэм студент технологие хьэрычэтыщIэмкIэ и къудамэм «ЩIэныгъэмрэ университетхэмрэ» лъэпкъ проектым хиубыдэу къэрал еджапIэ нэхъыщхьэхэм къыщызэIуах стартап-студиехэр хагъэхьэнущ, къэралыр щIэгъэкъуэныфIи хъунущ.
НЭЩIЭПЫДЖЭ Замирэ.
